С Т А Н О В И Щ Е

от проф. дн ВЕСЕЛИН КОСТОВ ЯНЧЕВ

Софийски университет „Св. Климент Охридски“

на дисертационния труд на АЛЕКСАНДЪР ЙОШЕВСКИ

на тема „Дейците на ВМОРО и ВМРО и българското управление на Вардарска Македония (1941 – 1944)“

за придобиване на научна и образователна степен „доктор“ по професионално направление 2.2 История и археология

Александър Йошевски е възпитаник на Философския факултет на Университета „Свети Кирил и Методий“, гр. Скопие, където през 2013 г. се дипломира като бакалавър – специалист по отбрана. През 2020 г. завършва магистърската програма „Дипломация и разузнаване на Балканите“ в Историческия факултет на Софийския университет „Свети Климент Охридски“. От 2021 до 2024 г. е редовен докторант в катедра „История на България“, а негов научен ръководител е доц. д-р Наум Кайчев от катедра „История на Византия и балканските народи“.

Подготвеният от докторанта дисертационен труд е с „класическа“ структура от увод, четири глави, заключение, пет приложения, извори и библиография, в обем от 303 страници. Трудът е посветен на тема, която, макар и засягана от българската и македонската историография, все още не е била обект на цялостно и самостоятелно изследване: „Дейците на ВМОРО и ВМРО и българското управление на Вардарска Македония (1941 – 1944)“. Заявената основна цел е да се представят разбиранията и позициите на дейците на Вътрешната македонска организация от периодите на османско и сръбско управление на Македония по отношение на установената българска власт в периода 1941 – 1944 г. Акцентите са поставени върху оценките на тези дейци за народностния характер на населението в Македония, върху техните виждания за решаване на „македонския въпрос“, съдбата на „Целокупна България“ и не на последно място - върху промените в личния им и обществен живот.

В своята работа Ал. Йошевски демонстрира отлична историографска осведоменост, съчетана с нужната обективна критичност. Неговата много добра езикова подготовка му е дала възможност да се запознае и да използва публикации на българската, македонската, сръбската, хърватската и западна историография, имащи отношение към тематиката и хронологическия обхват на дисертацията. Докторантът не е спестил усилия и е заложил на проучването и въвеждането в научен оборот на непубликувани документи от държавните архиви на Република България, Република Северна Македония и Република Хърватия. Освен централните български архиви той е проучил и използвал документи от регионалните държавни архиви във Варна и Благоевград. Както приляга на едно сериозно научно изследване, привлечени са и публикувани вече документи, периодични издания, спомени и дневници от и за епохата.

Първата глава играе ролята на въвеждаща и описва Вардарска Македония в навечерието на Втората световна война и българското ѝ управление. В нея би могло по- детайлно да се представят възгледите на ВМРО относно бъдещето на областта, отношенията ѝ с българските правителства и политиката на последните спрямо организацията и македонския въпрос. Това би дало възможност очертаните позиции да се проследят и анализират и в новите условия през и след 1941 г. Тезата за „проюгославската политика“ на правителствата на Георги Кьосеиванов, според мен, се нуждае или от корекция, или от солиден доказателствен материал. Авторът дава нова по същество информация за възгледите на бежанските организации на македонските българи за разрешаване на македонския въпрос.

Втората глава има безспорно приносен характер и разглежда взаимоотношенията между ветераните на ВМОРО и българското управление на Вардарска Македония. Добронамереното изследване на Йошевски може да послужи като елемент за проучване на един от феномените в новата българска история – този за „активните борци“ против чуждата или собствената власт. Заслужава внимание основният извод на докторанта, че именно тази категория дейци на ВМОРО най-категорично подкрепя идеята за Целокупна България и българското управление на Вардарска Македония.

Детайлно в трета глава е представен животът и позициите на водача на ВМРО Иван Михайлов след 1934 г. В нея проличава амбицията на дисертанта да опровергае и отхвърли тенденциозните внушения и обвинения на комунистическата историография към наследника на Тодор Александров. Идеите на Михайлов, очевидно споделяни и от автора, за „автономна и независима Македония“ като път за запазване на българщината извън пределите на българската държа са, поне за мен, или неразбираемо гениални, или просто утопични.

В последната глава са проследени възгледите и действията на дейците на ВМРО около Иван Михайлов, на Македонската младежка тайна революционна организация и на Комунистическата партия на Македония по време на българското управление на Вардарска Македония през 1941 – 1944 г. Посочено е, че за разлика от комунистите, първите две групи подкрепят присъединяването на областта към българската държава.

Както в заключението, така и в автореферата на дисертацията, прави впечатление, че авторът е успял да представи не просто преразказ и обобщение на разгледаната проблематика, а един сериозен анализ на взаимоотношенията между ветераните и дейците на ВМРО и българското управление на Вардарска Македония в годините на Втората световна война.

Йошевски има три публикувани статии, свързани с темата на дисертационния труд, с което изпълнява законовите изисквания. Участието му в седем научни конференции с изнесени доклади и презентации свидетелства за неговата истинска пристрастеност и отдаденост на историческото дирене.

С представения дисертационен труд Йошевски демонстрира качества на изграден професионалист, способен да борави с голяма по обем документация, да синтезира, анализира и обобщава. В работата му проличава похвална усърдност и изключително внимателно отношение към фактите и историографията, което е залог за успех на следващи негови научни проекти.

Всичко това ми дава основание убедено да гласувам да му бъде присъдена образователна и научна степен „доктор по история“.

София, 26 март 2025 г.

проф. дн Веселин Янчев